Înaintea meciului amical de mâine, contra Columbiei, Ianis Hagi a vorbit în presa din Spania despre viitorul său.
"Iubesc nivelul din La Liga, iubesc totul în Spania, echipele, competiția dintre jucători și echipe, presiunea care există aici... Simt că este campionatul în care pot avea cel mai mare succes și în care îmi pot arăta toate calitățile.
Este liga pe care am urmărit-o de când eram copil și a fost mereu visul meu să fiu aici. Sunt aici acum și vreau să fiu aici mult timp! Sunt acolo unde vreau să fiu. Este fotbalul în care vreau să cresc, este fotbalul care cred că poate debloca versiunea mea cea mai bună.
Sunt aici de doar 6-7 luni și deja simt că sunt un jucător mai bun. Cresc în fiecare zi, la antrenamente și la jocuri. Simt că progresez în fiecare zi și cred că în viitorul apropiat voi arăta tuturor cine sunt", a spus fotbalistul pentru Marca.
El crede că numele Hagi, pe care îl poartă, este o mândrie și o obligație. "Pentru mine, este o motivație în viața mea de zi cu zi. Este ambiția mea să mă descopăr ca fotbalist și este ceea ce mă împinge la limită. Mă trezesc în fiecare dimineață știind că așteptările sunt mari.
Ori încerci să te obișnuiești și să profiți de ea, ori... va apăsa foarte tare pe umerii tăi. Am învățat de la o vârstă fragedă să folosesc asta în avantajul meu și este ceva care mă motivează zi de zi să fiu mai bun ca fotbalist și ca om", a mai declarat Ianis Hagi, potrivit Eurosport.